### Beslutningstema

Det skal besluttes om, der skal meddeles dispensation til udvidelse af et sommerhus tættere end fem meter fra skel på ejendommen [adresse] 133, 6792 Rømø.

### Sagsfremstilling

Ejer af [adresse] 133, 6792 Rømø har søgt om dispensation til at udvide et sommerhus nærmere skel end fem meter. I henhold til lokalplanens § 6.7 skal enhver form for bebyggelse placeres mindst fem meter fra skel mod nabo, vej og sti.

Ansøger oplyser, at han ønsker at bygge 2,2 meter til i 3,4 meter af sommerhusets bredde mod syd, svarende til at sommerhuset vil gå dertil, hvor terrassen mod syd går i dag. Tilbygningen mod syd kommer derfor indenfor en afstand af 3,2 meter fra skel. Ansøger oplyser også, at tilbygningen vil blive udført i samme materialer, farver og med samme tagmateriale og hældning, som det eksisterende sommerhus. Sommerhuset er i dag 74 m2. Grunden ligger op ad naboskel og afstanden til nabohuset er i dag 20,5 meter. Mellem husene er der en adgangsvej til et tredje sommerhus.

Der er blevet foretaget en nabohøring, hvor ejeren af [adresse] 119 er blevet hørt.

Af lignende sager inden for samme lokalplanområde er der tidligere blevet givet dispensation til at bygge nærmere skel end fem meter. De generelle begrundelser for dispensationerne er, at de ansøgte projekter ikke virker skæmmende i området. I de enkelte sager er begrundelserne eksempelvis, at bebyggelsen er en naturlige forlængelse af eksisterende bebyggelse eller i tæt tilknytning hertil, at bebyggelsen ligger op af vejskel og ikke naboskel, og at der er slørende beplantning omkring bebyggelsen. På [adresse] er der givet afslag med begrundelsen, at bestemmelsen om bebyggelsens afstand til skel ønskedes fastholdt for i videst muligt omfang at minimere visuelle påvirkninger/gener for naboejendomme.

Det er forvaltningens vurdering, at der kan dispenseres fra bestemmelsen, da der er praksis for at dispensere for diskret bebyggelse inden for lokalplanområdet. Sommerhusområdet kan karakteriseres som et ældre sommerhusområde med mindre matrikler og
større bebyggelsestæthed, stor variation i bygningsudtryk, men også mindre muligheder for ændringer. Det er vurderingen, at udvidelsen ikke vil virke skæmmende i området. Der er tale om en diskret udvidelse i samme materialer og udtryk som det eksisterende sommerhus. Sommerhusets udvidelse opføres på et allerede bebygget areal, hvor terrassen er i dag. Huset beholder sin karakter og der er en adgangsvej mellem den ansøgte udvidelse og nabohuset. Det er også forvaltningens betragtning, at der er begrænsede muligheder for udvidelse af sommerhuset uden en større ombygning, grundet dens nuværende indretning.

Der kan opstilles to scenarier for løsningsforslag

* scenarie 1: der meddeles afslag i henhold til bestemmelser i lokalplan
* scenarie 2. der gives dispensation til at udvide sommerhus nærmere skel som beskrevet, med betingelse om at der til stadighed er slørende beplantning

### Lovgrundlag

Planloven

### Indstilling Fagchefen for Klima, Plan og Udvikling indstiller,

|  |  |
| --- | --- |
| at | der træffes beslutning om valg af scenarie. |

### Beslutning

Indstillingen godkendt, idet flertallet i Teknik- og Miljøudvalget stemte for scenarie 2.

Karlo Brandt (C) stemte for scenarie 1.